Norsk Redaktørforening

Styremøte 2023-03-28 Teams

RKN

**Sak 2023-19: Prinsipper for forvaltning av vederlagsmidler/vedtektsendringer**

I styremøtet 7. februar fattet styret følgende vedtak:

*«Sekretariatet legger fram et konkret forslag til vedtektsendringer samt retningslinjer for forvaltning og fordeling av vederlagsmidler til rettighetshaverne som behandles på styrets møte 28. mars og som deretter sendes videre for endelig behandling på NRs landsmøte 10. mai.»*

Som styret ble orientert om i forrige styremøte, trådte [ny Lov om kollektiv forvaltning av opphavsrett mv.](https://lovdata.no/dokument/NL/lov/2021-05-28-49) i kraft 1. juli 2021. Loven var Stortingets svar på den pålagte oppfølging av [EU-direktivet](https://lovdata.no/static/NLX3/32014l0026.pdf) om kollektiv forvaltning av opphavsrett. I praksis innebærer loven at vederlagsmidler som kan knyttes til individuelle rettighetshavere basert på opplysninger om bruken, skal fordeles individuelt.

Hensikten med forslaget til endringer i vedtektene for NR og for NRs vederlagsfond er å

tilpasse NRs praksis til det nye lovverket.

I tillegg til de behovene for endringer som sekretariatet antydet i forrige møte, har det i forbindelse med revisjonen av regnskapet kommet fram et ønske fra revisor om at NRs vederlagsfond bør registreres som en egen økonomisk enhet med eget organisasjonsnummer. I dag er vederlagsfondet registrert som en underenhet av Norsk Redaktørforening. Strengt tatt skal fondets økonomi integreres i NRs regnskaper, noe vi ikke har ønsket. Måten å løse det på er å endre den formelle registreringen. Denne endringen er naturlig å ta i forbindelse med vedtektsendringene på landsmøtet.

Vederlagsfondets styre ble orientert om saken i sitt møte 7. mars. Styret tok da forslaget til

vedtektsendringer for NR og for NRs vederlagsfond samt forslag til retningslinjer for forvaltning og fordeling av vederlagsmidler til rettighetshaverne, til orientering.

Som vedlegg følger utkast til vedtektsendringer samt forslag til retningslinjer. Forslag til endringer i vedtektene er markert med gult. Som styret vil se har sekretariatet foreslått en del endringer som innebærer en modernisering av språket fra opphavsmann til opphaver i vedtektene for vederlagsfondet. Siste setning i punkt 1 i vedtektene for vederlagsfondet innebærer en endring i tråd med forslag fra revisor.

Når forslaget sendes ut til medlemmene, må det også følge med et notat som forklarer bakgrunnen for endringene. Sekretariatet vil også ettersende et forslag til åpenhetsrapport om NRs bruk av vederlagsmidler som også skal legges fram for landsmøtet 10. mai.

Forslag til vedtak: Styret slutter seg til forslaget til endringer i NRs vedtekter og forslaget til endringer i vedtektene for NRs vederlagsfond med de endringer som kom i styrets møte. Styret slutter seg til forslaget til prinsipper for fordeling, fradrag og bruk av vederlag til rettighetshavere.

Forslagene legges fram for NRs landsmøte 10. mars. Forslag til åpenhetsrapport styrebehandles pr epost og sendes videre til NRs medlemmer innen fristen 26. april, før behandling på landsmøtet 10. mai.

Vedlegg

Forslag til vedtak på NRs landsmøte 10. mai 2023:

1. **Forslag til endring i NRs vedtekter**

Forslag til nytt kulepunkt (4) i dagsorden på landsmøtet (§ 5).

Dagsorden på landsmøtet:

1. Styrets forslag til dagsorden og forretningsordenen
2. Styrets beretning
3. Styrets regnskap
4. **Åpenhetsrapport om bruk av vederlagsmidler gjennom NRs vederlagsfond**
5. Andre saker
6. Valg

1. **Forslag til:**

**Prinsipper for fordeling, fradrag og bruk av vederlag til rettighetshavere**

Norsk Redaktørforening mottar kollektive vederlagsmidler via forvaltningsorganisasjonene Kopinor og Norwaco på vegne av opphavere i bransjen. Vederlagsmidlene forvaltes av NRs vederlagsfond som er organisert som en egen enhet med et eget styre. Lov om kollektiv forvaltning av opphavsrett ligger til grunn for Norsk Redaktørforenings forvaltning av opphavsrettsmidler, også kalt vederlagsmidler.

**Identifisering av rettighetshavere**

Dersom det finnes informasjon om bruken av opphavsrettslig materiale som kan identifisere og lokalisere rettighetshavere, skal dette ligge til grunn for fordeling av vederlagsmidler.

**Administrasjonskostnader**

Norsk Redaktørforening gjør fradrag for begrunnede og dokumenterte administrasjonskostnader.

**Sosiale, kulturelle og utdanningsmessige ytelser**

Norsk Redaktørforening gir tilbud om sosiale, kulturelle og utdanningsmessige ytelser til rettighetshaverne for vederlagsmidlene (unntatt administrasjonskostnader). Ytelser som kan falle inn under kulturelle formål til rettighetshavere individuelt og som gruppe, er juridisk bistand og rådgivning på opphavsrettsfeltet, forvaltning av presseetikken gjennom Norsk Presseforbund og Pressens Faglige Utvalg, generelt opphavsrettsarbeid, medierettsarbeid, og arbeidsmiljøarbeid.

Ytelser som kan falle inn under utdanningsmessige formål til rettighetshavere individuelt og som gruppe, er individuelt fordelte stipender til målrettede mottakergrupper, kurs- og kompetansetilbud via Institutt for Journalistikk, egne kurstilbud for redaktører og redaksjonelle ledere, samt forskning og utredninger knyttet til bransjens virke og rammebetingelser.

Ytelser som også faller inn under sosiale, kulturelle og utdanningsmessige formål for rettighetshavere individuelt og som gruppe, er journalistfaglige debattmøter, seminarer og konferanser i regi av NRs egne organer, eller i regi av andre organisasjoner og deltakelse i Pressens hus.

**Fordeling og utbetaling**

Det foreligger per i dag ikke informasjon som muliggjør identifisering av rettighetshavere på en slik måte at vederlagsmidlene kan fordeles individuelt. Av denne grunn disponeres midlene til fordel for kollektive tiltak som kommer medlemmer og ikke-medlemmer til gode.

Tildeling av midler til sosiale, kulturelle og utdanningsmessige ytelser gjøres av NRs vederlagsfond. Tildelinger skal skje senest 9 måneder året etter at midlene ble krevd inn, med mindre det er saklig grunn til noe annet. Stipender som er knyttet til sosiale, kulturelle og utdanningsmessige ytelser kan tildeles i tilknytning til disse aktivitetene.

**Likebehandling av rettighetshavere**

Andre organisasjoner i bransjen kan søke om midler til kollektive sosiale, kulturelle og utdanningsmessige ytelser for rettighetshavere før budsjettbehandlingen hvert år. Ved fordeling av vederlag og tilbud om sosiale, kulturelle og utdanningsmessige ytelser, herunder stipender fra vederlagsmidlene, skal NR likebehandle medlemmer og utenforstående rettighetshavere. Andre organisasjoner som tildeles midler, skal likebehandle på samme måte.

**Informasjon**

Informasjon om vederlagsordningene offentliggjøres på Norsk Redaktørforenings nettsted. Annonsering, nyhetsbrev og sosiale medier er også eksempler på kanaler som kan benyttes til f.eks. stipendutlysninger.

**Finansiell forvaltning og regnskap**

Vederlagsmidler som ikke er fordelt, investeres ut fra samme retningslinjer som øvrige midler organisasjonen forvalter. Vederlagsmidler forvaltet av Norsk Redaktørforening skal ikke brukes til kjøp eller pantsettelse av fast eiendom. NRs landsmøte gjør valg av revisor for alle midler NR forvalter. Åpenhetsrapport for bruken av vederlagsmidler, godkjennes av NRs hovedstyre hvert år, og legges fram for landsmøtene sammen med de øvrige regnskapene. (Vedtatt av Norsk Redaktørforenings landsmøte 10. mai 2023.)

1. **Forslag til endringer i vedtektene for NRs vederlagsfond**

**VEDTEKTER FOR NRs KOLLEKTIVE VEDERLAGSFOND**

*Vedtatt på NRs årsmøte 14. april 1989, revidert på landsmøtet 29. april 1999, på landsmøtet 23. april 2009 og på landsmøtet 10. mai 2023*

1. **Fondet.**De kollektive vederlag Norsk Redaktørforening mottar på vegne av redaktørene som opphavere~~smenn~~, inngår i et særskilt vederlagsfond, og forvaltes i henhold til de regler som følger av disse vedtekter. Fondet organiseres som en selvstendig økonomisk enhet med eget organisasjonsnummer.

2. **Forvaltning.**Vederlagene bør anvendes til felles beste for redaktørene som opphavere~~smenn~~ og i tråd med NRs formål. Det kan gis støtte til kollektive tiltak som understøtter opphavernes ~~smennenes~~ felles interesser, til individuelle tiltak som faglige stipendier eller andre støtteordninger og til kurs- og opplæringstilbud spesielt beregnet på redaktører. Ved tildelinger bør opphavere ~~smennene~~ behandles likt, og det kan ikke tas hensyn til om den enkelte er medlem av Norsk Redaktørforening eller ikke. Ved individuelle utdelinger, ~~bør~~ skal det opplyses i kunngjøringen at også opphavere~~smenn~~ som ikke er medlem av NR, er berettiget til å søke om tildeling.

3. **Styre.**Til å forvalte midlene oppnevner Norsk Redaktørforenings styre et fondsstyre på fire medlemmer, hvorav bare én velges blant NR-styrets medlemmer og minst én velges blant lederne i NRs regionforeninger. Styret velges for landsmøte-perioden.

4. **Vedtekter.**Vedtektene for forvaltning av midlene fastsettes av NRs landsmøte, etter de samme regler som de som gjelder for NRs vedtekter.

5. **Administrasjon.**Norsk Redaktørforening skal godtgjøres et administrasjonsvederlag på 10 prosent av de årlige innbetalinger til vederlagsfondet, til dekning av omkostninger med innkreving og administrasjon av vederlagene.

6. **Regnskap.**Fondsstyret skal påse at det føres særskilt regnskap for vederlagene, i samsvar med god regnskapsskikk.

7. **Årsmelding.** Fondsstyret skal for landsmøteperioden gi særskilt melding til NRs styre om forvaltningen av vederlagene

8. **Åpenhetsrapport.** På NRs landsmøte legges det fram en åpenhetsrapport om bruk av vederlagsmidler gjennom NRs vederlagsfond. Åpenhetsrapporten utarbeides årlig og legges fram for NRs styre.